Koria

**Koria** on Kouvolassa sijaitseva taajama ja kaupunginosa Elimäen suuralueella. Koria kuului vuoteen 2009 asti Elimäen kuntaan ja oli kunnan suurin taajama. Korialla asuu yli puolet Elimäen suuralueen asukkaista. Koria sijaitsee valtatie 6:n varrella Kymijoen eteläpuolella Kouvolan keskustaajamasta kuusi kilometriä lounaaseen.

Koria on Kouvolan kuudenneksi suurin kaupunginosa, ja sieltä on kuuden kilometrin matka Kouvolan keskustaan. Vuonna 2023 Korian tilastoalueella ja kaupunginosassa asui 3 877 asukasta. Korian keskustan pinta-ala on 0,3 km² ja asukkaita 310. Korian taajamassa asukkaita on 3 599 (31.12.2024). Taajaman pinta-ala on 7,73 neliökilometriä. 

Korian keskustassa ja Hurjanhaassa on kerrostaloja, muilla asuinalueilla rivi- ja omakotitaloja. Korian koko äänestysalueen asukasluku on 5 036, tähän alueeseen kuuluu Korian lisäksi Pohjois-Elimäen kaupunginosa. Korian postinumeroalueen (45610 Koria) väkiluku oli 4 565 vuonna 2024.

Korian naapurikaupunginosia ovat Kankaro, Kymintehdas, Keltti, Ummeljoki ja Myllykoski.

Korian asuinalueita ovat Hiivuri, Hurjanhaka, Korian keskusta, Karisuo (Karisuo ja Karisuonkulma), Nappa (Nappa, Napanrinne), Pioneeripuisto ja Sopenpelto. Marttilan alueen rakennustyöt aloitettiin vuonna 2012.

## Palvelut ja teollisuus

Korialla on muun muassa kaksi kauppaa (S-market ja K-Market), asiamiesposti, Korian ja Napan ala-asteet, pizzeria, kirjasto, pankki, urheilukenttä, terveysasema (suljettu, tilalla perheneuvola), apteekki, vanhainkoti ja linja-autoasema, ABC Koria asema 6-tien varressa ja ABC Korianportti automaattiasema linja-autoaseman vieressä. Alueen teollisuutta ovat muun muassa Fazer, Novita, Korian leipomo ja Korian Palviliha. Korian Hurjanhaassa on Wienerbergerin tiilitehdas. Korialla vuonna 2001 perustetun Kaslink Foodsin hallinto- ja tuotantolaitos sijaitsee Korialla, Tanssilavantiellä. Korialla on myös Elimäen seurakunnan Korian kirkko sekä Napan hautausmaa ja -kappeli. Elimäen-Vilppulan nuorisoseuran v. 1909 rakennetulla seurantalolla järjestetään päivätansseja ja erilaisia tapahtumia.

Korialla toimi 1990-luvun puoliväliin asti pioneerijoukkojen varuskunta eli Kymen Pioneeripataljoona.

Korialla on toiminut myös Keskusosuusliike Hankkija, jonka suurikokoinen, edelleen pystyssä oleva oranssi tehdasrakennus Korian rautatieaseman vieressä on yksi Korian näkyvimmistä maamerkeistä.
Korialla toimi myös kodinkalusteita valmistava Domus, jonka tehdas suljettiin vuonna 2018.

Korian Hiivuriin rakennetaan uusi datakeskus, jonka pääkäyttäjäksi tulee sosiaalisen median palvelu Tiktok. Datakeskuksen rakennuttaa suomalainen kiinteistösijoitusyhtiö Hyperco. Rakennustyöt alkoivat vuonna 2025.

## Tapahtumat ja nähtävyydet

Tunnettuja tapahtumia ovat joka toinen vuosi järjestettävät Erämessut ja vuonna 2010 ensimmäistä kertaa järjestetyt PioneeriFestivaalit. Koria-Roll-rockfestivaali järjestettiin pitkän tauon jälkeen jälleen vuonna 2021. Korian kylän läpi kulkee yksi Suomen vilkkaimmista rataosuuksista, Lahti–Kouvola-rata, ja taajama onkin aikojen kuluessa kasvanut rautatien ja varuskunnan myötävaikutuksesta. 

Korialla ovat tunnetut Kymijoen ylittävät sillat: museosiltana oleva vuonna 1870 valmistunut Korian silta ja nykyinen Korian ratasilta. Taajaman muita maamerkkejä ovat vesitorni, Suomen Viljavan viljavarasto Napalla ja entinen Hankkijan rehutehdas radan varrella. Kymijoen varressa sijaitsee kauniina kesäpaikkana tunnettu Kallioniemen tanssilava sekä Pioneerimetsän ja Alakylän luontopolut. 

Heinä-elokuussa 2019 Kouvolan asuntomessut järjestettiin Korialla Pioneeripuiston alueella.

## Väestö
### Väestönkehitys

## Osa-alueet
Korian osa-alueet ovat:
* 230 - Keskusta
* 231 - Nappa
* 232 - Värälä

## Yhteydet
Linja-autoasema sijaitsee Korian keskustassa. Korialla on myös rautatieasema, jolla pysähtyvät lähijunat Lahdesta ja Kouvolasta. Korian keskustasta on 129 km Helsinkiin. 

### Paikallisliikenne

Paikallisliikenteen linjat ovat muuttuneet täysin elokuussa 2025.  

Korian linjat 
* 2: Valkeala-Keskusta-Koria-Nappa (ABC) 
* 6: Elimäki-Koria-Keskusta-Utti 
* 44,44B: Värälä-Koria-Teuroinen-Elimäki (linja liikennöi perusopetuksen koulupäivinä) 

Palvelulinjat:
* P8: Anjala-Inkeroinen-Keltakangas-Myllykoski-Ummeljoki-Koria-Veturi-Prisma-Ratamo-Hansa (tiistaisin) 

Junaliikenne:
* **O**: Kotka–Lahti (pysähdyspaikat: Lahti, Villähde, Nastola, Uusikylä, Kausala, Koria, Kouvola, Myllykoski, Inkeroinen, Tavastila, Kymi, Kyminlinna, Paimenportti, Kotka ja Kotkan satama)
* **Z**: Kouvola–Helsinki (pysähtyy Kouvola-Lahti väliasemilla)

## Kuvia

Tiedosto:Korian monitoimitalo 1.jpg|Korian monitoimitalo
Tiedosto:Korian kirkko.JPG|Korian kirkko
Tiedosto:ABC Koria 1.jpg|Korian ABC-liikennemyymälä Valtatien 6 varrella 
Tiedosto:Kymen paviljonki.jpg|Kymen Paviljonki Valtatien 6 varrella
Tiedosto:Korian Hankkija 002.jpg|Hankkijan tehdas Korialla
Tiedosto:Korian kivikoulu 01.jpg|Korian koulun kivikoulu, joka on valmistunut vuonna 1930 ja on koulun kolmesta rakennuksesta toiseksi vanhin 
Tiedosto:Koria railway bridge 20131016.jpg|Korian rautatiesilta
Tiedosto:Korian portti 02.jpg|Korian keskustaa
Tiedosto:Korian Pioneerikoulu - Olavi Sortta.jpg|Korian Pioneerikoulu
Tiedosto:Koria Töpsymänty muokattu.jpg|Muistolaatta Vilppulantie, Koria


## Välimatkat
*  Kouvolan keskusta 6&nbsp;km
*  Kotka 57&nbsp;km
*  Porvoo 79&nbsp;km
*  Helsinki 129&nbsp;km

## Lähteet
*http://www.kouvola.fi/palvelut/kaavoitus/asemakaavoitus.html 
*http://www.tem.fi/files/28713/15.pdf
*http://pxdata.stat.fi/PXWeb/pxweb/fi/StatFin/StatFin__vrm__vaerak/statfin_vaerak_pxt_027_fi.px/?rxid=d454558e-349e-478f-a7ba-81ce280caf0a 
* https://www.kouvola.fi/asuminen-ja-ymparisto/kadut-ja-liikenne/joukkoliikenne/

### Viitteet

### Kirjallisuutta
*Mikkola, Seppo ym. (toim.): *Vilppulan kyläkirja, eli, "Ennen vanhah hyväh aikah".* Omakustanne, 2000. .

## Aiheesta muualla

* Korian kartta